paragraph_text: Pachacuti Inca Yupanqui (on koji okreće svijet gore i dole ili zemljotres; španj. Pachacutec) bio je deveti vladar Inka carstva (1438. – 1471.) i četvrti vladar iz dinastije Cuzcohanan. Za svoje vladavine pretvorio je osvajačkim ratovima i širenjem državnih granica svoje maleno kraljevstvo u moćno carstvo i bio je jedan od najmoćnijih vladara Inka. Promijenio je također i vojnu organizaciju tako da je postala učinkovitija. Sukladno arheološkim istraživanjima i rezultatima, vjeruje se da je on započeo gradnju Machu Picchua oko 1440. godine. Zbog niza uspješnih osvajačkih ratova koji su višestruko proširili državno područje Inka, ponekad ga se naziva Napoleonom s Anda.